《望湘人 帘影》
清代·关锳

甚疏疏密密，整整斜斜，夕阳摇荡如许。移柳兼莺，筛花上蝶，春在绿濛濛处。

最不分明，画屏几点，潇湘烟树。一层层、做出天涯，多少青山重数。

绝忆疏灯院宇。隔空濛一片，是烟非雨。正病起梳头，风飐香鬟如雾。

龟纹重叠，驼钩斜转，今夜月明寒否。却误得、燕子归来，又绕回廊寻去。

作者简介：清浙江钱塘人，字秋芙。诸生蒋坦妻。工书、画、琴及诗词。多愁善病，诵经学佛。早卒，坦著《秋灯琐忆》记其事。有《三十六芙蓉诗存》、《梦影楼词》。